
ОБЩИНСКИ ПЛАН ЗА

МЛАДЕЖТА

ОБЩИНА ЧЕПЕЛАРЕ  2022 г.

Приета с Р-е №370/27.01.2022г. на ОбС-Чепеларе

I. ВЪВЕДЕНИЕ

Годишният общински план за младежта на община Чепеларе е разработен въз основа на приоритетите и стратегическите цели, заложени в Националната стратегия за младежта 2021-2030 г. и в изпълнение на Закона за младежта. Приема  се от Общински съвет по предложение на Кмета на общината /Закон за младежта, глава втора, член 16, ал. 1/.

Визията на  новата Националната стратегия за младежта 2021-2030 г. е „Способни, ангажирани и овластени млади хора, готови да развиват своя пълен потенциал и съзнателно да допринасят за развитието на Република България в контекста на европейското семейство и глобалния свят“.
Общинският план за младежта е документ за планиране и изпълнение на приоритетите на общинската и националната политика за младите хора. Стратегическите цели, заложени в документа са свързани с насърчаване на икономическата активност и кариерното развитие на младите хора, подобряване на достъпа до информация и качествени услуги, насърчаване на здравословния начин на живот, превенция на социалното изключване на млади хора в неравностойно положение, развитие на младежкото доброволчество, повишаване на гражданската активност, развитие на младите хора в малките населени места и селските райони, развитие на международния и между културния диалог и повишаване на ролята на младите хора в превенцията на престъпността.

В дейността си Община Чепеларе се стреми да създава благоприятни условия за развитие на младите хора. Грижата за младите хора е определена като най-важна национална кауза, поради което изключително важно е провеждането на младежка политика на общинско ниво в съответствие с държавната политика за младежта. Политиката на Община Чепеларе по отношение на младежите е насочена към подобряване качеството на живот на младите хора чрез създаване на устойчиви механизми за инвестиране в младежта като значим социален капитал и за мобилизиране на потенциала на младите хора в развитието на България и Европейския съюз. 
Основната визия на политиката за младежта е подобряване качеството на живот на младите хора и на условията за успех на всеки млад човек като осигури по-висока степен на отзивчивост към нуждите на младите хора в съответствие с принципите на Ревизираната европейска харта за участието на младите хора в живота на общините и регионите. 

Общинският план за младежта отчита спецификата в община Чепеларе и необходимостта от интегриран подход в осъществяването на младежка политика.

Общинският план за младежта на Община Чепеларе е инструмент за изпълнение на приоритетите на общинската и национална политика за младите хора, който е разработен на основание:

- Национална стратегия за младежта 2021 – 2030 г.;

- Закон за младежта;

- Национална програма за младежта.

При разработването на плана са взети под внимание и текстовете на ревизираната Европейска харта за участието на младите хора в живота на общините и регионите, приета от Съвета на Европа, Бялата книга на Европейската комисия „Нов тласък за европейската младеж”. 

Той се реализира в партньорство с всички заинтересовани страни на местно ниво: Общински съвет – Чепеларе, общинска администрация, териториални структури на заинтересованите държавни органи, училищни настоятелства, образователни институции, културни институции, Център за подкрепа за личностно развитие Общински детски комплекс, неправителствени организации, работещи в областта на образованието, културата, спорта, екологията, туризма, МКБППМН, бизнес организации и др.

Общинският годишен план за младежта и заложените в него приоритети и специфични цели са насочен към създаване на благоприятни условия за обучение и професионално образование, социално и личностно реализиране на младите хора, за участието им в обществения и икономически живот, за приобщаването им към управлението на местно, областно и национално ниво, както и за връщане в България на обучаващите се в чужбина. Работа по развитие на доброволчество сред младите хора като движеща сила за личностно развитие, мобилност, учене, конкурентоспособност, социално сближаване, солидарност между поколенията и формиране на гражданско самосъзнание.
Дейностите в плана са насочени към подрастващите и младите хора на възраст между 15 и 29 години, организирани или не в различни структури, без оглед на тяхната расова, етническа, национална, социална и културна принадлежност.
 С настоящия план се създава възможност на община Чепеларе да бъде доставчик на услуги за развитие на младежта, да организира младежко доброволчество и да получава целеви субсидии от държавния бюджет (за изпълнение на държавно делегирани дейности), да кандидатства за целево финансиране по програми на Министерството на образованието и науката и Министерство на младежта и спорта.

Общинският план за младежта се приема от Общински съвет - Чепеларе.  В него се конкретизират целите и приоритетите на общинската младежка политика за младежта и необходимите ресурси за това.

II. АНАЛИЗ НА ПРЕДИЗВИКАТЕЛСТВАТА ПРЕД МЛАДЕЖТА В ОБЩИНА ЧЕПЕЛАРЕ

1. Демографска перспектива

Община Чепеларе е разположена на територия от 375 км². Това представлява 11,7 % от територията на област Смолян. Общината е организирана в 11 населени места – 1 град и 10 села. Град Чепеларе е административен център на Община Чепеларе.

Населението на общината по постоянен адрес към 15.12.2021 г. (по данни от ГД ГРАО) наброява  6753 души, от тях  760  са младежите на възраст от 15 до 29 години, като в град Чепеларе те са 638, а в селата 122, от които в с. Проглед-6, с Богутево-13, с. Лилеково-3, с. Забърдо-25, с. Павелско- 47, с. Хвойна-21, с. Малево-3, с. Орехово-3 младежи, в селата Дряновец, Зорница, Острица и Студенец няма младежи от 15 до 29 години.
Основната характерна черта на младежката възрастова група в община Чепеларе, както и на предизвикателствата пред нея, не са по-различни от тези на младежите в национален мащаб. Стремежът към независимост и индивидуален подход към живота е доминираща черта сред младите хора. Наблюдава се процес на демографско остаряване на населението и това намалява обхвата на този план. Младежите предпочитат да учат и работят в по-големите градове, където има по-голям шанс за реализация.
2. Насърчаване на икономическата активност и кариерното развитие

Основна характеристика на младежката общност е нейната динамична промяна. През последното десетилетие активността на младите хора радикално се измести – от обществено-политическия живот към частния сектор.

Ключов момент при създаването на възможности за младите хора да намерят своето място в обществото, да постигнат икономическа независимост и да се развият е намирането на подходящо работно място. Специфична обаче е позицията на младите на пазара на труда, тъй като в повечето случаи те нямат практически и трудов опит по придобитата от тях специалност след завършване на образование, което ги поставя в изключително неблагоприятно положение за професионална реализация, в контекста на световната финансова, икономическа  и Ковид криза.

В условията на динамично развиващото се общество, настъпващите промени и засилващата се емиграция на млади хора в чужбина, на преден план излизат дейностите, които да накарат младите хора да се чувстват добре и пълноценни в своя роден край, да търсят и получават изява, да имат самочувствие на българи и европейци. 

3. Достъп до образование

В Община Чепеларе има 5 училища – СУ „Васил Дечев”, гр. Чепеларе – 300 ученици, СУ „Олимпийски надежди“, гр. Чепеларе – 24 ученици, ОУ „Бачо Киро”, с. Забърдо – 6 ученици, ОУ „Цар Симеон”, с. Павелско – 21 ученици и „ПГСГСТ” (Професионална гимназия по селско горско стопанство и туризъм), гр. Чепеларе – 123 ученици, които подготвят младите хора и им дават основни знания и насоки при избора на професия. Алтернатива за преждевременно напусналите образователните институции са самостоятелната, комбинираната, дистанционната и задочната форма на обучение. 

Принос за неформалното обучение в общината имат училищата /извънкласни форми/, Център за подкрепа за личностно развитие Общински детски комплекс - Чепеларе, читалищата, спортните клубове и неправителствените организации. Друга възможност за обучение на младите хора са програмите за младежки обучения към Бюро по труда – гр.Чепеларе.

4. Заетост

През 2021 г. безработицата се увеличава, вследствие на пандемията COVID-19. През третото тримесечие на 2021 г. коефициентът на безработица е 6.8%, а коефициентът на заетост за населението на възраст 20 - 64 навършени години е 45.2%. показват данни на Националния статистически институт (НСИ).

 Коефициентът на заетост за населението на възраст 15 - 29 навършени години е 65.2% (66.2% за мъже и 64.2% за жени). Националния статистически институт (НСИ).Равнището на безработицата е 8,4% за община Чепеларе за 2020 г.

Характерно за България е, че младите хора са сред най-късно влизащите на пазара на труда в сравнение с другите държави от ЕС. Недостатъчните професионални умения и практика в реална работна среда, често принуждават част от завършилите училище да започнат “първата възможна работа”. 

Причините за младежка безработица могат да се обединят в няколко аспекта:

· дисбаланс между реалното търсене на пазара на труда и младежите с определено професионално направление;

· занижено равнище на професионална квалификация, дължащо се на слаба практическа подготовка и ниска информираност;

· слабо търсена или неточна професионална ориентация;

· липсата на трудов опит, който е основен фактор за всеки работодател при подбор на кадри;

· демотивация
от
предлаганото
заплащане
при
несъобразяване
или пренебрегване на дадената квалификация;

· малко на брой работодатели инвестират в обучението и квалификацията на младите работници и служители;

· ниска производителност и адаптивност на младите хора;

Често младите хора изпитват липса на необходимата информация за устройване на работа. Няма практика работодатели да инвестират в обучението и квалификацията на младите работници и служители. Голяма част от тях са демотивирани от предлаганото заплащане, както и от условията на работа, което ги превръща в потенциален ресурс на заетостта в сивата икономиката.

В община Чепеларе по-голямата част от младежите в трудоспособна възраст продължават образованието си след средно образование и много от тях търсят реализация извън общината, в по-големите градове и чужбина. Сред избралите да живеят в общината, младежката безработица не е по-висока от средната за страната. 

През последните години Агенцията по заетостта работи по схеми на оперативните програми като: „Ново начало – от образование към заетост”,  „Старт на кариерата”, „Нов избор – развитие и реализация”, „Младежка заетост” „Подкрепа за заетост”, „Запази ме”, „Заетост за теб”, , в които младежите до 29 години са целева група. 

През 2021 година е продължило реализирането на програмите и мерките от Закона за насърчаване на заетостта. За община Чепеларе те са: „Обучение и заетост на младите хора“, „Обучение и заетост на младите хора – за лица с увреждания“  и „Готови за работа“- за активиране на неактивни младежи. За територията на област Смолян Агенцията по заетостта работи съвместно с Държавно предприятие „Българо-германски център за професионално обучение“. Основният предмет на дейност на ДП БГЦПО е осъществяване на обучения за придобиване на професионална квалификация на лица, навършили 16 години, обучения за придобиване на ключови компетентности и професионално ориентиране. По данни на Бюро по труда гр. Чепеларе не се наблюдава интерес от страна на безработните младежи на територията на общината към тази възможност за обучение.

За противодействие на младежката безработица Общинска администрация Чепеларе осигурява работни места по национални и европейски програми за заетост на младежи до 29 години, една от които е Национална програма „Старт на кариерата” – тази година има една заета бройка в Община Чепеларе.

В града работи едно от най-големите предприятия в област Смолян, което е специализирано в производство на алпийски ски и ски за дълго бягане. То има целенасочена политика през летните месеци да наема на работа младежи завършили средно образование и постъпили във висши учебни заведения, както в производството, така и в администрацията с цел да се  привлекат младежи и да се подмогне тяхното развитие, както и техните знания и умения.

5. Доходи

Безработицата и липсата на добри доходи са демотивиращи за младите хора. Това са фактори, които карат младежите да сменят мястото си на живеене. Очертава се картина от причини, формиращи миграционни нагласи. Това се превръща в обществен и социално-икономически проблем и безпокойство от обезлюдяване на малките населени места. Качествен човешки и демографски капитал емигрира от България. Причините са икономически – търсене на по-висок стандарт  на живот е основният мотив за емиграция.

В община Чепеларе основен проблем в последните години също е ограниченият пазар на труда и липсата на добри доходи. Намирането на работа е трудно, реализация по дадена специалност в малък град като Чепеларе е още по-трудно, а ниските доходи демотивират младежите да останат в малките населени места. Жизненият стандарт на по-голямата част от населението е нисък и това тласка младежите към търсене на перспективи за по-висок жизнен стандарт, от този който биха постигнали в община Чепеларе. В същото време поради географската обусловеност е затруднена и трудовата мобилност. Нагласите към предприемачество са обвързани с улеснен достъп до финансиране, а в тази посока все още не са създадени достатъчно условия за младите предприемачи. Възможности за обучения за квалификация и преквалификация предлагат основно Агенцията по труда и оперативните програми.

6. Подобряване на достъпа до информация и качествени услуги

Достъпът до формално и неформално образование, професионално образование и обучение, културни и развлекателни прояви, специализирана информация и консултиране на младите хора в малките населени места и селските райони е ограничен. Възможностите за икономическа активност и професионална реализация са непривлекателни за младите хора в малките населени места и селските райони.

В града функционират няколко библиотеки -  към всяко едно от училищата, също и читалищна, като в читалищната библиотека се провеждат множество различни дейности, които осмислят свободното време на младежите.

Дейностите на Народно читалище „Родопска искра 1880” са насочени към интереси, обхващащи всички възрастови и социални групи. Особено голямо внимание се отделя за развитието на таланта и уменията на младите хора в града ни. Основна дейност с учениците се осъществява в Детски театрален състав към читалището. Заниманията са целогодишни, постановките и изявите са постоянни. Активна дейност развиват също така и групата по приложни изкуства, кръжокът по шев и кройка.
В библиотеката младежите се подготвят за участия във всеки сектор на културния и обществен живот в града.

В шест читалища - НЧ „Родопска искра 1880” - гр. Чепеларе, НЧ „Алеко Константинов 1880” - с. Павелско, НЧ „Христо Ботев 1938” - с. Забърдо, НЧ „Родопско бъдеще 1895” - с. Орехово, НЧ „Никола Й. Вапцаров 1936” - с. Хвойна и НЧ „Отец Паисий 1909” - с. Малево, се осъществява библиотечно-информационна дейност, отговаряща на изискванията на чл.37 от Закона за обществените библиотеки. 
В останалите читалища в община Чепеларе, които са - НЧ „Алеко Константинов 1880” - с. Павелско съставите са 6: Фолклорен ансамбъл Павелско, Смесен битов хор, Театрална трупа, Танцов състав за народни танци, Мъжка битова група и Група за стари градски песни. 

В НЧ „Родопско бъдеще 1895” - с. Орехово съставите са 5: Самодейна група за автентичен фолклор; Трио „Персенк”; Кукерски състав; Дует Сестри Андрееви; Мъжка самодейна група.

В НЧ „Отец Паисий 1909” - с. Малево има 2 самодейни колектива – Група за автентичен фолклор „Дядо, баба и внуче“ и Танцов клуб „Щуро малевче”. Паралелно с тях дейност развиват и любителски кръжок за възстановяване на стари занаяти „Покажи ми, бабо“ и клуб „Знам и мога – лято в библиотеката“.


В НЧ „Никола Й. Вапцаров 1936” - с. Хвойна дейност развиват Фолклорна певческа група „Рупчос” от 12 участници  и Танцов състав „Жарава”.


В НЧ „Христо Ботев 1938” - с. Забърдо има 1 група за изворно народно пеене „Евробаби” и танцова група „Родопчанка“.


В НЧ „Светлина 2011” - с. Зорница има 1 състав за народно пеене „Извор“, състоящ се от 16 участници. 

В НЧ „Светлина 1948” - с. Богутево няма постоянен състав.

В НЧ „Надежда 2006” - с. Проглед няма постоянен състав. 

7. Насърчаване на здравословен начин на живот

Здравословният начин на живот е комплекс от дейности, които трябва да са включени в дневния режим на човек, а те са: двигателни и физически активности, здравословно и балансирано хранене, избягване употребата на алкохол, цигари, наркотици и др. Превенцията на здравето и профилактика на болестите също трябва да са важна част от живота на човек и не бива да се пренебрегват.

Има нормативна база, която регулира здравословното хранене на децата в детските градини и в училище, но съвременният модел за здравословния начин на живот не успява да постигне целите, които се поставят за здравето на подрастващите.

Водещи заболявания сред учениците са затлъстяване, хипертония, бронхиална астма, гръбначните изкривявания, артропатии, смущения в зрението, диабет, тъй като децата масово нямат установена култура на хранене- закусват и обядват набързо с нездравословни храни и сладки неща и прекарват голяма част от времето си пред компютъра или смартфона.

 Тенденциите относно нездравословния начин на живот на младите хора са тревожни. Нараства делът на младите хора, които употребяват алкохол, наркотици и психотропни вещества,  особено на възраст от 15 до 24 години.

Възможности за спорт, които се предлагат в община Чепеларе са много добри. На територията общината има изградени две мултифункционални спортни площадки, намиращи се съответно в град Чепеларе и село Павелско. В града има още зелено игрище с изкуствена настилка за футбол на малки врати, два открити тенис корта. Функционира закрита зала за волейбол и баскетбол и закрита зала за тенис на маса, два велопарка намиращи се в ски зони Пампорово и Мечи чал за любителите на колоезденето като начин за движение и спорт. Всички съоръжения се използват безплатно от учениците на община Чепеларе. Има функциониращи спортни клубове, в които тренират младежи на възраст между 15-29 години: ски алпийски, бягане, биатлон и сноуборд, хандбал, тенис на маса, карате, два вело клуба, футбол и мотоклуб. През лятото се организират походи по различни маршрути в околността за младежи от младежкия екстремен туристически еко клуб „Скален орел”.
В двора на гимназията на СУ „Васил Дечев“  е изградена площадка за стрийт фитнес, която е със свободен достъп и е много добра алтернатива на затворените фитнес зали. В двора на основното училище също е изградена нова спортна площадка с фитнес уреди на открито, която може да се ползва свободно.

Възможност за добра двигателна активност дават танцовите групи към ЦПЛР ОДК – Чепеларе за младежите в училищна възраст и танцов клуб за народни танци „Веселие” за младежите в извънучилищна възраст, занимания по зумба танци и пилатес с клуб „Зумба Лумба – Чепеларе.

Целогодишно в община Чепеларе се организират спортни мероприятия и други прояви, които са част от майските празници, Европейската седмица на физическата активност и спорта, Зимен олимпийски ден, Международен олимпийски ден, състезания от календарите на различни спортни федерации и състезания от годишния спортен календар на общината. Част от учениците се включват в ежегодните ученически спортни игри.

8. Превенция на социалното изключване на млади хора в неравностойно положение

Все още е ограничен достъпът на младите хора в риск (от 18 до 29 години) до целенасочени и качествени социални услуги в общността, особено в малките населени места. На много места липсва достъпна архитектурна среда за хора с увреждания, включително и възможности за включване на хора с увреждания в работен процес. Когато не могат да намерят работа младежите се обезкуражават, това пречи на тяхното социално включване.

Могат да се посочат следните групи в риск от социално изключване:

- младежи на възраст 15 – 18 години, които попадат в обхвата на Закона за закрила на детето;

- младежи със здравословни проблеми и специфични образователни потребности;

- младежи в малки населени места и от етнически малцинства.

9. Повишаване на гражданската активност на младите хора

Младите хора предпочитат да се изявяват в неформална среда – социалните мрежи, спортни клубове, други клубове по интереси или неправителствени организации, събирания между приятели. Участието на млади хора в управлението на младежката политика на национално, регионално, областно и общинско ниво е не достатъчно. Липсват ефективно действащи механизми за отразяване на младежкото мнение при вземане на важни политически и социални решения на държавно и общинско ниво. Оттук идва и скептичната позиция на младите, изразяваща се в отказ да се прави каквото и да било, защото то няма да бъде взето под внимание. Вследствие на това ги обзема апатия и нежелание да се занимават с каквато и да е дейност.

Членството в политически партии не е привлекателно за младежите. 

Значителен интерес проявяват към танцовите групи и клубове.

Диалогът с младите хора на общинско ниво по въпроси, които ги засягат, все още не е развит на ниво европейски модели на представителство чрез регионални и местни младежки съвети.

Една много добра възможност за включване на младежите в реална работна среда и за засилване на тяхната гражданска позиция и активност е инициативата на Джуниър Ачийвмънт „Мениджър за един ден”. Тя позволява на младежите да се запознаят с естеството на съответна работа, както и да застанат на ръководни  позиции. В нея традиционно се включва Община Чепеларе и „Амер Спортс“. През октомври 2020 г. Община Чепеларе подписа  споразумение за сътрудничество  с „Джуниър Ачийвмънт”, която е най-старата, най-голямата и най-бързоразвиващата се организация с идеална цел, която работи в областта на икономическото образование. С помощта на доброволни бизнес консултанти учениците на Джуниър Ачийвмънт България придобиват практически знания за света на бизнеса.
10. Развитие на младежкото доброволчество

Ценността на доброволчеството все още не се познава широко от младите хора. Възможностите за провеждане на доброволчески кампании все още не са добили нужната популярност и устойчивост. В Община Чепеларе се провеждат доброволчески инициативи и кампании, най-вече благотворителни за набиране на средства за младежи в нужда. 

Доброволчеството като полагане на доброволен труд не е познато сред младежите в общината. Община Чепеларе, читалищата и неправителствените организации работят в насока за популяризиране и развитие на младежкото доброволчество. Неоползотворен от работодателите е потенциалът за признаване на неформалното образование, придобито от доброволчество.

11. Повишаване на ролята на младите хора в превенция на престъпността

Алтернатива за младежите в посока превенция на престъпността са мероприятията на Районно управление, включени в Полицейска академия и Час на полицая, като в тях се включват повече учащи.
В Чепеларе развива дейност и Младежки център „Тийн Спирит“, чиито изяви са с разнообразна насоченост и предлагат възможност за инициативност и обществена дейност. Бе направено прочуване в училищата с цел дефиниране на общности сред младежите. На базата на тези проучвания се състави седмична програма с разнообразни младежки дейности, съобразени с интересите на младите хора: драм състав, музикална работилница, работилница за приложни изкуства, група по фотография и др. Младежкият център цели не само да ангажира вниманието на младежите, а и да им помогне за тяхното личностно развитие, като ги информира за правата им и възможностите, които им се предлагат по различни европейски програми и др. Младежки център „Тийн спирит“ играе ролята на посредник и защитник на младежите и техните права пред различните институции.

Ангажирането на младите хора с обществена дейност дава ефективни резултати по отношение на интеграцията на младите хора и превенция на престъпността. 

Основна роля в превенцията на правонарушенията в общината има Местната комисия за борба с противообществените прояви на малолетни и непълнолетни и създадения към нея  консултативен кабинет. Комисията работи в тясно сътрудничество с органите и институциите, имащи отношение към социалната закрила на малолетни и непълнолетни на територията на община Чепеларе и Детска педагогическа стая към РУ – гр.Чепеларе.
Всички тези показатели важат и за община Чепеларе. Слабата икономическа перспектива, застаряващото население водят до намалени възможности за възпроизводство на населението и на трудовия потенциал, и неговото развитие. Отчитайки тези тенденции през последните години Община Чепеларе използва и възможностите, които се предоставят от Европейските фондове. Работи се по инфраструктурни проекти, включително и такива в сферата на образованието, които подобряват цялостния облик на населените места в Община Чепеларе и допринасят за икономическото развитие и , което от своя страна благоприятства условията за по-пълноценен живот на младите хора в общината.

III. ПРИОРИТЕТИ И СПЕЦИФИЧНИ ЦЕЛИ ЗА ПРОВЕЖДАНЕ НА ОБЩИНСКАТА ПОЛИТИКА ЗА МЛАДЕЖИТЕ В ОБЩИНА ЧЕПЕЛАРЕ И МЕРКИ ЗА ПОСТИГАНЕТО ИМ

1. ПРИОРИТЕТИ

· Осигуряване на достъп до качествено формално и неформално образование на всички младежи в община Чепеларе;

· Стимулиране гражданската активност на младите хора чрез партньорство с младежки организации, клубове и институции;

· Насърчаване на здравословен начин на живот;

· Насърчаване на политиката на финансова и ресурсна подкрепа на училищни проекти;

· Превенция на социалното изключване на младежи в неравностойно положение;

· Превенция над младежката престъпност;

· Осигуряване на условия за провеждане на стажове за учащи се и млади специалисти
2. СПЕЦИФИЧНИ ЦЕЛИ

· Развитие на неформалното образование за пълноценно използване на свободното време на младите хора, за придобиване на полезни знания и умения;

· Осигуряване на възможности за здравословен начин на живот и превенция на негативни социални явления;

· Формиране на информационна политика, насочена към младите хора;

· Подпомагане развитието на талантите, творческите умения и изяви на младежите.
3. МЕРКИ
	№
	Дейности
	Отговорна институция
	Източник на финансиране

	Достъп до образование – формално и неформално

	1.
	Окуражаване на младите хора да вземат пълноценно участие в училищния живот и в свързаните с него дейности като извънучилищните форми:

· Конкурси, концерти, изложби, състезания;

· Ученически спортни игри.

· Театрални постановки
	Община Чепеларе,

Училища,

ЦПЛР ОДК,

Спортни клубове,

Читалища
	Общински бюджет, Държавен бюджет

	2.
	Подкрепа на ЦПЛР Общински детски комплекс:

· Концерти, изложби, спортни игри и състезания.
	ЦПЛР ОДК,

Община Чепеларе
	Бюджет на ЦПЛР ОДК



	3.
	Насърчаване работата на Професионална гимназия по селско горско стопанство и туризъм „Н. Й. Вапцаров“ за активната работа по проект ШЕЛ-ЕКО маратон с прототип на електроавтомобил.


	ПГ по СГСТ 

„Н. Й. Вапцаров“
	 ПГ по СГСТ 

„Н. Й. Вапцаров“,

Спонсорства

	Младежка заетост

	4.
	Насърчаване на младежката заетост:

· Стажуване в общинската администрация – програма „Старт на кариерата”

· Участие в инициативата „Мениджър за един ден“
	Община Чепеларе
	Държавен бюджет

	Достъп до информация и качествени услуги

	5.
	Осигуряване на достъп до информация и услуги на млади хора:

· Предоставяне на актуална, и достъпна информация;

· Запознаване на младите хора с възможностите, които им предоставя Закона за младежта;

· Организиране на общински информационни кампании;

· Честване на „Зимен Олимпийски ден”            (9 февруари);

· Участие в инициативата на Нестле „Живей активно” (6 март);

· Честване на Международния олимпийски ден (23 юни);
· Отбелязване на Международен ден на младежта (12 август);

· Ден на Европа (9 май);

· Отбелязване на 17 май – Световен ден на спорта – спортни състезания;

· Инициативи, свързани с 22 април - Световен ден на Земята – подходящи за този ден инициативи;

· Включване в мероприятията организирани по повод Европейска седмица на физическата активност и спорт.


	Община Чепеларе

Училища,

Спортни клубове,

Младежки център „Тийн Спирит“,

НПО
	Общински бюджет

	6.
	Популяризирането на ползата от осъществяването на младежките проекти: 

· Насърчаване на политиката на финансова и ресурсна подкрепа на училищни проекти и проекти на младежки НПО.

	Община Чепеларе
	Не е необходим

	7.
	Насърчаване развитието на местни младежки организации:
· Финансово подпомагане на младежки организации и спортни клубове.
	Община Чепеларе
	Общински бюджет

	8.
	Отпускане на стипендии и финансово стимулиране на ученици с изявени дарби.
	Община Чепеларе
	Общински бюджет

	9.
	Отпускане на стипендия „Екатерина Дафовска“
	Община Чепеларе
	Общински бюджет

	10.
	Популяризиране на възможностите за младежка заетост чрез отворени европейски програми.
	Община Чепеларе
	Не е необходим

	11.
	Популяризиране на стажантските програми сред работодателите в общината.
	Община Чепеларе
	Не е необходим

	Развитие на доброволчеството



	12.
	Популяризиране на доброволчеството:

· Провеждане на информационни кампании сред учениците свързани с доброволчеството;
· Подпомагане в провеждането на доброволчески кампании;
· Отбелязване на Международния ден на доброволеца (5 декември);
	Община Чепеларе,

Училища,

Читалища,

НПО,

Младежки център „Тийн Спирит“
	Не е необходим

	Ролята на младите хора за намаляване на престъпността и правонарушенията

	13.
	Превенция на противообществените прояви и употребата на наркотични и психотропни вещества от младежи:

· беседи в “Часа на полицая“ с ученици от 7,8,9,10,11 класове на училища. Темите са свързани с профилактика на наркоманиите, престъпленията и противообществените прояви, трафик на хора, агресия и насилие;

· Индивидуална работа с водените на отчет в детска педагогическа стая под формата на лични беседи, разговори с родителите и класни ръководители и възпитатели;

· Съвместна работа на ръководството на училищата и секретаря на Местната комисия за БППМН с децата нарушители;
	Местна комисия за борба с противообществените прояви на малолетни и непълнолетни,

Районно управление,

Училища


	Общински бюджет, Държавен бюджет

	114.
	Развитие на култура на пътна безопасност сред младите хора:

· Информационни кампании.
	МКБППМН,

Районно управление
	Общински бюджет, Държавен бюджет

	15.
	Намаляване броя на необхванатите и отпадащите ученици:

· Осъществяване на форми за ефективна работа с родители и ученици, отпаднали или застрашени от отпадане.
	Общинска администрация,

МКБППМН


	Общински бюджет, Държавен бюджет

	16.
	Насърчаване на младите хора да бъдат активни граждани с ясна обществена позиция:

· Инициативата на Джуниър Ачийвмънт България „Мениджър за един ден”;

· Насърчаване дейността и развитието на младежки център „Тийн Спирит“.
	Община Чепеларе,

Училища,

Младежки център „Тийн Спирит“


	Общински бюджет



	Развитие на междукултурния и международния диалог 

17.

· Проучване на възможността за сформиране на НПО от млади хора с насоченост за работа по младежки програми и обмени ЕРАЗЪМ +

· Участие в проекти за участие в младежки обмени и доброволчески дейности
· Участие в проекти за партньорства между организации, активни в сферата на младежта
Община Чепеларе

Отдел „ТСМД”, Отдел „Европейски и национални програми и проекти”, училища, детски градини и НПО

Субсидии от програми на Европейския съюз

Здравословен начин на живот



	18.
	Популяризиране на здравословния начин на живот и ползите от движението сред младите:

· Организиране на информационни превантивни кампании във връзка с темите:   здравословно и балансирано хранене; превенция на здравето и профилактика на заболяванията; ХИВ/СПИН, тютюнопушене, употреба на наркотични вещества, сексуално рисково поведение и репродуктивно здраве.
	Община Чепеларе,

Училища,

МКБППМН,

Спортни клубове,

РЗИ
	Общински бюджет, Държавен бюджет,

НПО

	19.
	Стимулиране на детския и младежки спорт:

· Организиране на спортни турнири и състезания, част от годишния спортен календар на общината и от календарите на различни спортни федерации;

· Организиране на мероприятия и прояви, посветени на Европейската седмица на физическата активност и спорта, Зимен олимпийски ден, Международен олимпийски ден и др.
	Община Чепеларе,

Спортни клубове
	Общински бюджет, Държавен бюджет,

НПО

	20.
	Осигуряване на ефективен достъп до образование, обучение, информация на младите хора в малките населени места. 

· Осигуряване на възможности за включване в дейностите на ЦПЛР ОДК чрез формиране на изнесени групи;

· Осигуряване на участие и изява на младежите от селата в мероприятия на Община Чепеларе.


	Училище,

Община Чепеларе
	Общински бюджет, Държавен бюджет



	21.
	Насърчаване и подпомагане на читалищата като средища за информация, неформално обучение, културно изразяване и гражданско участие в малките населени места и райони. 
	Община Чепеларе
	Общински бюджет, Държавен бюджет




4. ОЧАКВАНИ РЕЗУЛТАТИ

· Създадени условия за реализиране на младежки кампании и инициативи;

· Увеличаване броя на младежките инициативи;

· Активно участие на младите хора в социални и културни инициативи, осигуряващи формирането на гражданското общество;

· По-добра информираност на младите хора за възможностите за професионална и личностна реализация;

· Повишаване на активността и участието на млади хора в европейски и международни проекти и инициативи;

· Повишаване нивото на информираност и придобити умения и знания за здравословен начин на живот;

· Повишаване на броя млади хора, практикуващи спортни и туристически дейности;

· Създадени добри условия за спортуване и осмислено свободно време на младежите;

· Намаляване на броя на правонарушенията, извършвани от млади хора.

IV. ОРГАНИЗАЦИЯ И КООРДИНАЦИЯ НА ДЕЙНОСТИТЕ ЗА ПОСТИГАНЕ НА ЦЕЛИТЕ

Изключително важно за ефективното изпълнение на плана е координацията и оперативното взаимодействието между:

- Министерство на образованието и науката;

- Министерство на младежта и спорта;

- Регионално управление на образованието – Смолян;

- Дирекция “Социално подпомагане” – Смолян;

- Дирекция “Бюро по труда” – Смолян;

- Общинска администрация – Чепеларе;

- Училища и ЦПЛР ОДК;

- Училищни настоятелства;

- Читалища в община Чепеларе;

- НПО.

Координацията на дейностите се осъществяват от кмета на Община Чепеларе чрез Отдел “Туризъм, спорт и младежки дейности”.

V. ДЕЙСТВИЯ ПО НАБЛЮДЕНИЕ, ОЦЕНКА И АКТУАЛИЗАЦИЯ НА ОБЩИНСКИЯ ПЛАН ЗА МЛАДЕЖТА

Кметът на Общината чрез Отдел „Туризъм, спорт и младежки дейности” ръководи и координира дейността по изпълнението на Общинския план за младежта. 

VІ. ОСИГУРЯВАНЕ НА ИНФОРМАЦИЯ И ПУБЛИЧНОСТ НА ПЛАНА.

Популяризирането на Общинския план за младежта на Община Чепеларе ще се осъществи чрез публикуване на електронния сайт на общината.

VII. ФИНАНСИРАНЕ 

Финансовите средства за изпълнение на Общински план за младежта на Община Чепеларе се планират в рамките на годишния общински бюджет

· Чрез средства от фондовете на ЕС в рамките на оперативните програми;

· Национални програми, свързани с младежта.

Във връзка с динамичната ситуация относно развитието на пандемията COVID-19 е възможно да бъдат променени  или някои дейности да отпаднат
